Janova Lehota

Janova Lehota () je obec na Slovensku v okrese Žiar nad Hronom.  V obci je typická reťazová kolonizačná zástavba.

Polohopis 
Obec leží v údolí Lehotského potoka, v severnej časti Žiarskej kotliny, na juhozápadnom úpätí Kremnických vrchov na južnom svahu vrchu Hupon. Žiar nad Hronom je vzdialený  juhovýchodným smerom, Handlová  severne. Obcou prechádza cesta III/2482, vedúca od Dérerovho mlyna (križovatka s I/9) do Kosorína a Lutily.

Dejiny 
Najstaršia písomná zmienka o obci Drexlerhau pochádza z roku 1376 a veľký podiel na jej založení mala kolonizácia. Popri potoku vznikla reťazová zástavba s lánmi pôdy, ktorých majitelia boli načas oslobodení od daní. V roku 1487 patrila do Ostrihomského arcibiskupstva a spomína sa gotický kostol. V roku 1601 v obci stála fara, škola i sklad a obývaných bolo 91 domov, o 84 rokov neskôr sa obec spomína už ako majetok Svätého Kríža nad Hronom. V druhej dekáde 18. storočia sa spomína mlyn aj krčma a celkom 51 daňovníkov, v roku 1739 bol vysvätený kostol a postavená kaplnka, v roku 1745 bola zriadená cirkevná škola. Od roku 1776 patrila do Banskobystrického biskupstva. 

Veľký požiar zachvátil obec v roku 1804 a pri sčítaní ľudu v roku 1828 mala Janova Lehota 961 obyvateľov, žijúcich v 142 domoch. V roku 1867 bola postavená kaplnka „Nepoškvrneného počatia Panny Márie“ a v rokoch 1897 a 1898 bol prestavaný kostol. Obecná ľudová škola vznikla v roku 1914 a elektrický prúd bol zavedený v rokoch 1930 až 1932. Štátna meštianska škola vznikla v roku 1941, v auguste 1944 a vo februári 1945 boli evakuovaní obyvatelia nemeckej národnosti. Zvyšní Nemci boli vysťahovaní v rokoch 1946 a 1947. Autobusové spojenie uľahčil pohyb obyvateľstva od roku 1950, miestny rozhlas bol zavedený o rok neskôr a v roku 1965 začala výstavba základnej školy. V obci boli vybudované obchody, kultúrny dom a dom smútku a Janova Lehota sa stala strediskovou obcou. Od roku 1989 bol zrekonštruovaný kostol a oplotenie cintorína, vybudovaný nový areál materskej školy a tenisový kurt a tiež začala plynofikácia obce.

Kultúra a zaujímavosti

Pamiatky 
 Rímskokatolícky kostol Kostol Božského Srdca Ježišovho, jednoloďová gotická stavba s polygonálnym presbytériom a predstavanou vežou z obdobia okolo roku 1487. Pôvodným patrocíniom bolo Narodenie Panny Márie. Kostol prešiel úpravami v rokoch 1897-1898. V roku 1930 bola nevhodne predstavaná predieň pred vežu kostola.
 Kaplnka Panny Márie Sedembolestnej z roku 1739.
 Dérerov mlyn
 Hrad Pulnspiarg, vrch nad Dérerovým mlynom, našli sa tu nepatrné zvyšky muriva predpokladá sa, že tu stával hrádok, slovo Pulnspiarg vzniklo zo slova Burg berg (hradný vrch).

Turizmus 
Obcou prechádza  turistický chodník vedúci z rázcestia Tri chotáre v hlavnom hrebeni Vtáčnika do Kremnice. Nad obcou sa nachádza Hojdačka pod Huponom ,vrch Peklo a skala Steindelle.

Letisko Janova Lehota 
Letisko sa nachádza v blízkosti obce. Pristávacia plocha má charakter inej plochy pre lietadlá. Nachádza sa  severo-východne od stredu obce Janova Lehota v nadmorskej výške  (1280 ft).

Je určená na jednosmernú prevádzku a len nekomerčné lety. Druhy lietadiel, pre ktoré je určená sú letúny, motorizované vetrone, vetrone, ultraľahké lietadlá, balóny, LŠZ, vrtuľníky.

Osobnosti 
 Jozef Barši (* 1810 – † 1893), rimskokatolický kňaz, publicista a pedagóg

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

Iné projekty

Zdroj 
 Oficiálna stránka

 
Obce okresu Žiar nad Hronom